c) Informatikai eszközök és különféle készségek

Az átültetési határidő lejártát követően várhatóan jelentősen nő a munkateher, amely idővel valószínűleg még tovább növekszik. Az Ügynökség és a nemzeti biztonsági hatóságok a vasúti ágazaton belüli egyéb szervek segítségével mindent megtesznek felelősségi körükön belül az Ügynökségre háruló munkateher jövőbeli alakulásának előrejelzése érdekében. A negyedik vasúti csomag keretében a vasúti ágazatnak biztosított választási lehetőségek miatt azonban el kell fogadni, hogy az engedélyezéssel és a tanúsítással kapcsolatos munkából fakadó munkateher tényleges változásának, valamint hatásának és időbeli ütemezésének előzetes számszerűsítése továbbra is nehéz. Az engedélyezés és a tanúsítás jelentette új feladatokon túl az Ügynökségnek továbbra is képesnek kell lennie egyéb, jogszabályban foglalt feladatok ellátására, például a Bizottság részére biztosított technikai segítségnyújtásra és szakpolitikai ajánlások tételére.

Az Ügynökség munkamódszereinek, erőforrásainak és tervezésének megállapítása céljából ez a jelentés azon a feltevésen alapul, hogy az uniós tagállamok többsége be fogja tartani a 2019. június 16-i átültetési határidőt.

A pártatlan és hatékony szolgáltatás biztosítása érdekében az Ügynökség a kérelmezőkre fogja hárítani a nyújtott szolgáltatások teljes költségét, ideértve azon költségek ellentételezését is, amelyek a nemzeti biztonsági hatóságok részéről a kérelmek megfelelő nemzeti szabályok tekintetében történő elbírálásához való hozzájárulás miatt merültek fel. Az átalakulás bizonytalanságai miatt, amelyek e jelentés 3. szakaszában kerülnek kifejtésre, a rendszer – az egyes kérelmekre fordított időtől függően – eleinte változó díjtételeken fog alapulni. Egy felülvizsgálati záradék azonban a rendszer felülvizsgálatát kéri annak érdekében, hogy a jövőben legalább a díjak egy része esetében a jövőben fix díjtételek kerüljenek bevezetésre.

Az Ügynökségről szóló új rendelet számos olyan módosítást vezetett be, amelyek megerősítik az Ügynökség által betöltendő szerepet, és biztosítják számára az e célkitűzés eléréséhez szükséges eszközöket. Ezek a módosítások az Ügynökség irányítására, erőforrásaira, kapacitásaira és képességeire, valamint informatikai eszközeire és különböző egyéb készségeire vonatkoznak.

Az infrastruktúra-nyilvántartásra vonatkozó előírások frissítésére 2019 júniusa előtt sor kerül, ezek az előírások infrastruktúrára vonatkozó, tökéletesített paramétereket fognak tartalmazni, amelyek lehetővé fogják tenni, hogy a kölcsönös átjárhatóságról szóló irányelv 23. cikkének, valamint az infrastruktúra-nyilvántartásra vonatkozó előírások megállapításáról szóló bizottsági végrehajtási határozatnak megfelelően ellenőrizni lehessen a járművek és az útvonalak műszaki összeegyeztethetőségét. A frissítést követően a tagállamoknak kell majd a járműnyilvántartást megfelelően feltölteniük.

Ezenfelül a járműengedélyekre és a járműtípusokra vonatkozó nyilvántartásokat ki kell majd igazítani. 2017 decemberében az Ügynökség a kölcsönös átjárhatóságról szóló irányelv 47. cikkében említett európai járműnyilvántartásra vonatkozó előírásról szóló ajánlást adott ki. A kölcsönös átjárhatóságról szóló irányelv 48. cikkében említett, engedélyezett járműtípusok európai nyilvántartásának felülvizsgálatáról szóló ajánlás még 2018 folyamán kiadásra kerül.

A zökkenőmentes átmenet biztosítása és a szükséges szakvélemények megszerzése érdekében az Ügynökség 2017 júniusában megkezdte az együttműködést a nemzeti biztonsági hatóságokkal a járműengedélyezésre és a biztonsági tanúsításra vonatkozó „tanulságos esetek” tárgyában. 2018 végén az eljárások és a rendszerek tesztelése érdekében tesztfuttatást fog indítani. Az Ügynökség ily módon tapasztalatot fog gyűjteni és fejleszteni fogja belső munkamódszereit, ugyanakkor közelebbről meg fogja ismerni a 2019. június 16. után esetlegesen folytatódó, és így a felelősségi körébe kerülő alkalmazásokat és projekteket.

Amennyiben a kérelmezők és a nemzeti biztonsági hatóságok egyetértenek, az Ügynökség 2018 közepétől előzetesen megállapodik azokkal a kérelmezőkkel, amelyeknek a biztonsági tanúsítványa 2019. június 16. után lejár.

Annak érdekében, hogy támogassa a kérelmezőket az új szabályok alkalmazásában, az Ügynökség jelenleg a járműengedélyezésre és a biztonsági tanúsításra vonatkozó alkalmazási útmutatókat szövegez. Az ezekhez kapcsolódó előkészítő munkák 2017-ben kezdődtek. A járműengedélyezésre vonatkozó alkalmazási útmutatónak a tesztfuttatáshoz használandó első változata 2018. július végére készül el. Az egységes biztonsági tanúsítványra vonatkozó alkalmazási útmutató figyelembe fogja venni a közös biztonsági módszereket, és tartalmazni fogja többek között a biztonsági kultúrára, valamint az emberi és szervezeti tényezőkre vonatkozó, szükségesnek ítélt kiegészítő információkat. Az alkalmazási útmutatók frissített változatai, amelyek figyelembe veszik a tesztfuttatás eredményeit és a tanulságos eseteket, jóval 2019. június 16. előtt kiadásra kerülnek.

Az ERTMS-hez kapcsolódó pálya menti berendezések jóváhagyására vonatkozó eljárások létrehozása érdekében a Bizottság és az Ügynökség megbeszéléseket kezdett a vasúti ágazattal. 2017-ben négy tanulságos esetet kezeltek. A Bizottság ennek alapján az ERTMS-hez kapcsolódó pálya menti berendezések jóváhagyására vonatkozó ajánlást fogadott el. 2018 folyamán várhatóan több tagállam bekapcsolódik ebbe a tevékenységbe, lehetővé téve az Ügynökség számára, hogy kidolgozza az ERTMS-hez kapcsolódó pálya menti berendezések jóváhagyási folyamatára vonatkozó belső iránymutatásokat. Az Ügynökség – mint a negyedik vasúti csomag keretében a vasúti infrastruktúrához kapcsolódó ERTMS-megoldások kölcsönös átjárhatóságának nyomon követéséért felelős rendszerszintű hatóság – létrehozása valószínűleg jelentősen felgyorsítja az ERTMS megvalósításának összehangolását.

2016-ban az Ügynökség és a nemzeti biztonsági hatóságok megállapodtak egy szakértői bázis létrehozásáról szóló állásfoglalásról. 2018 közepére a nemzeti biztonsági hatóságoknak ki kell nevezniük a szakértőiket ahhoz, hogy az Ügynökség 2019. június 16. előtt véglegesíthesse az együttműködési követelményekkel kapcsolatos képzésüket. Amennyiben hiányosságok kerülnek megállapításra egyes szakterületeken, az Ügynökség a nemzeti biztonsági hatóságok szakértőitől eltérő szakértők szakértői bázisba való felvételére szolgáló eljárást fog létrehozni. A tesztfuttatás során a szakértői bázison belüli együttműködési mechanizmusok további vizsgálat tárgyát fogják képezni.

2.5.Az Ügynökség és a nemzeti biztonsági hatóságok közötti együttműködési megállapodások tekintetében elért eredmények

Az Ügynökségről szóló rendelet előírja, hogy az Ügynökségnek és a nemzeti biztonsági hatóságoknak – az Ügynökség igazgatótanácsa által meghatározott iránymutatások és főbb elemek alapján – együttműködési megállapodásokat kell kötniük a biztonsági tanúsítással és a járműengedélyezéssel kapcsolatos feladatok végrehajtása tekintetében.

A főbb elemek jegyzékére vonatkozó iránymutatásokat az Ügynökség igazgatótanácsa 2018 júniusában fogadta el. Az Ügynökség tárgyalásokat fog folytatni az egyes nemzeti biztonsági hatóságokkal az együttműködési megállapodásokról, hogy azokat új feladatköreinek ellátása előtt megköthesse.

3.Az átalakulással kapcsolatos bizonytalanságok értékelése

A Bizottság és a tagállamok részére műszaki ajánlások tételével kapcsolatos, jogszabályban foglalt feladatokat ellátó, csupán tanácsadó ügynökségből bevételtermelő engedélyező/tanúsító szervezetté alakulás egy alapvetően kiszámíthatatlan környezetben több kihívást teremt, amelyek kezelésére az Ügynökség és a Bizottság jelentős erőfeszítéseket tesznek. Külön bizonytalansági forrás az Ügynökséghez 2019 közepéig és azt követően várhatóan beérkező kérelmek számának, és ebből fakadóan a keletkező bevételnek a kiszámíthatatlansága. E kockázatok elemzése során körültekintően elemezni kell az Ügynökség átmeneti költségvetésének szükségleteit.

A 2019–2020-as átmeneti időszakot a negyedik vasúti csomag műszaki pillérében foglalt rendelkezések valamennyi uniós tagállam által 2019. június 16-ig megvalósítandó átültetésével kapcsolatban további bizonytalansági tényező jellemzi, mivel nincs lehetőségük az átültetés 12 hónappal történő meghosszabbításának kérelmezésére. Ez megnehezíti az Ügynökség munkaterhének előrejelzését; a tervek szerint korlátozott számú kérelem fog beérkezni, majd a későbbi időszakokban – a negyedik vasúti csomag műszaki pillére keretében az átültetési határidő meghosszabbítása miatt – a kérelmek száma elérheti a csúcsértéket. A tagállamok 2018. december 16-ig értesíthetik a Bizottságot és az Ügynökséget az átmeneti időszak 2019. június 16. utáni meghosszabbításáról.

Az együttműködési megállapodások időben történő megkötése, ideértve a feladatok és a bevételek elosztását is, mindenképpen elengedhetetlen ahhoz, hogy az Ügynökség teljeskörűen teljesíthesse engedélyező és tanúsító szervezetként ellátandó új feladatköreit. E megállapodások megkötésének elmaradása vagy bármely késedelem negatívan befolyásolhatja azt, hogy az Ügynökség képes-e teljesíteni a kötelezettségeit. Az Ügynökség teljes körű felelősséget vállal a saját hozzájárulásáért, valamint az engedélyezési, illetve tanúsítási folyamat egészéért, többek között a nemzeti szabályok nemzeti biztonsági hatóságok általi értékeléséért. Az Ügynökség szoros együttműködést folytat a nemzeti biztonsági hatóságok hálózatával az együttműködési megállapodások késedelmes megkötése jelentette kockázat csökkentése érdekében.

Az Ügynökség tevékenységeinek jellege miatt – az átalakulással kapcsolatos bizonytalanságok elfogadható minimumra csökkentése érdekében – a tagállamokban, valamint a vasúti ágazatban a kellő gondosság elvét kell követni és szorosan nyomon kell követni a fejleményeket.

4.KÖVETKEZTETÉSEK

A vasúti ágazat azt kéri, hogy a negyedik vasúti csomag műszaki pillére kerüljön mielőbb végrehajtásra, mivel a szükségtelen nemzeti akadályok felszámolásával valóban átlátható és pártatlan uniós szabályrendszert vezet be.

A Bizottság szabályozási lépéseket, az Ügynökség pedig szervezeti lépéseket tett annak biztosítása érdekében, hogy az Ügynökség 2019. június 16-tól megnövelt szereppel rendelkezzen. Az Ügynökség fokozott kapacitásnövelési erőfeszítéseket tesz annak érdekében, hogy 2019. június 16-ig teljesítse az új szerepéhez kitűzött célokat. A Bizottság – az Ügynökség ügyvezető testületében és igazgatótanácsában való tagsága révén, valamint a két intézmény közötti szoros és rendszeres együttműködés útján – aktívan nyomon követi az Ügynökség felkészültségét.

A negyedik vasúti csomag műszaki pillérének sikere azonban nagyrészt a tagállamok általi, időben történő és teljes körű átültetéstől, a szükséges minőségű és mennyiségű szaktudás biztosításától, valamint a nemzeti biztonsági hatóságok felelősségi körébe tartozó eredmények elérésétől függ.

Az Ügynökségnek az új feladatokra való felkészülés közben továbbra is képesnek kell lennie a jogszabályban foglalt, egyéb alapvető feladatainak ellátására. A kiemelkedő szaktudással és nyelvi készségekkel rendelkező, szakképzett munkatársak különösen fontosak. A 2018/2019-ben foglalkoztatott munkatársakat továbbra is támogatásokból kell finanszírozni mindaddig, amíg nem folynak be díjak a tanúsítási és engedélyezési tevékenységekből 2019 folyamán és azt követően.